recursal/SuperWikiNEXT-32B huggingface dataset:
**Quintus Marcius Barea Soranus** (k. 66) oli roomalainen senaattori. Ajatusmaailmaltaan hän oli stoalainen. Hän on yksi kolmesta keisari Neron murhauttamasta "stoalaisesta marttyyristä" Rubellius Plautuksen ja Thrasea Paetuksen ohella. He kaikki olivat Musonius Rufuksen oppilaita.

Elämä
-----

Soranus kuului Marcius-sukuun. Hän oli Quintus Marcius Barean poika. Tämä toimi konsulina (*consule suffectus*) vuonna 26 ja kahdesti African provinssin prokonsulina. Hänen äitinsä saattoi olla nimeltään Servilia, ja hänen veljensä Quintus Marcius Barea Sura oli tulevan keisari Vespasianuksen ystävä. Soranuksen veljentytär oli Marcia Furnilla, tulevan keisari Tituksen vaimo, ja hänen tyttärensä Marcia Servilia Sorana nai myöhemmin senaattori Annius Pollion.

Soranus syntyi ja kasvoi Roomassa, ja tuolloin häntä opetti stoalainen filosofi Publius Egnatius Celer. Africassa Soranus asui Leptis Magnassa. Soranus toimi vuonna 52 konsulina (*consule suffectus*) ja kenties vuonna 61 Asian provinssin prokonsulina. Tapa, jolla hän hoiti virkaansa, tuotti hänelle provinssin asukkaiden suosion, mutta toisaalta se suututti Neron. Tämä loukkaantui ennen kaikkea siitä, että Soranus kieltäytyi rankaisemasta kaupunkia, joka oli puolustanut jumaliensa patsaita keisarikunnan määräyksiä vastaan. Neron kaudella Soranus oli jo vanhempi mies.

Soranusta syytettiin vehkeilystä Rubellius Plautuksen kanssa, joka oli Neron sukulainen ja toinen vihan kohde, sekä pyrkimyksestä saavuttaa provinssin asukkaiden hyväntahtoisuus maanpetoksellisilla juonilla. Eräs päätodistajia häntä vastaan oli aiempi opettaja Egnatius Celer. Soranus tuomittiin kuolemaan vuonna 65 tai 66, ja hän teki itsemurhan. Egnatius Celerin tuomitsi puolestaan myöhemmin kuolemaan Vespasianus tämän tapauksen johdosta.

Lähteet
-------

* 

*Encyclopaedia Britannica 11th ed.* (1911). Encyclopaedia Britannica Company, Cambridge, Englanti.

* Tacitus: *Annals* XVI.30, 32.

### Viitteet

1. ↑  Dillon, J. T.: *Musonius Rufus and Education in the Good Life: A Model of Teaching and Living Virtue*, s. 52-56. University Press of America, 2004. ISBN 0761829024. Teoksen verkkoversio.

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Barea Soranus
**Varavääpeli** on suomalainen historiallinen sotilasarvo, joka oli käytössä 1918-1919. Varavääpelin arvo tuli Suomeen Saksassa koulutuksessa olleiden jääkäreiden mukana. Libaussa ylennettiin 188 henkilöä varavääpeleiksi. Virallinen ylennyspäivä oli 11. helmikuuta 1918. Varavääpeleiden, kuten muidenkin Jääkäripataljoona 27:ssä  palvelleiden ylennys suomalaisiin sotilasarvoihin oli everstiluutnantti Thesleffin tekemä toimenpide, jolla ei ollut kenraali Mannerheimin tai Suomen senaatin hyväksyntää. Sanamuodoltaan *Libaun listan* ylennys oli esitys. Thesleff käytti sanontaa: "---tulen ehdottamaan koroitettavaksi---".

Sotilasarvon esikuvana on ollut saksalainen Vizefeldwebelin arvo.

Koska valkoisella armeijalla ei ollut omaa virallista sotilasarvojärjestystä, varavääpelin arvo otettiin käyttöön käytännön tosiseikkana. Arvo sijoittui sisällissodan 1918 sotilasarvoissa vääpelin ja aliupseerin väliin. Aliupseeri oli vuonna 1918 sotilasarvo, joka vastasi kersanttia. Varavääpelin arvomerkki sisällissodan aikana oli olkalapuissa oleva paksumpi kaluunanauha, jonka yläpuolella oli yksi ohuempi nauha. Nauhojen väri riippui saatavilla olevasta materiaalista.

Huhtikuussa 1918 annetuissa määräyksissä ei ollut varavääpelin arvoa, mutta siitä huolimatta arvo jäi kummittelemaan muun muassa palkkaussäännöstöihin ja kyseisen arvon omaavat jatkoivat palvelusta varavääpelin arvossa. Heinäkuussa 1918 annetuissa uusissa määräyksissä arvo otettiin uudelleen virallisesti käyttöön. Arvomerkit muuttuivat ja niin varavääpelin arvon osoitukseksi jäi yksi leveä kaluunanauha olkalappuun.
Sisä-Suomen poliisilaitoksen toiminta-alue
**Sisä-Suomen poliisilaitos** toimii Pirkanmaan ja Keski-Suomen maakuntien alueella. Se perustettiin vuoden 2014 alussa yhdistämällä Keski-Suomen ja Pirkanmaan poliisilaitokset.

Poliisilaitoksen pääpoliisiasema sijaitsee Tampereella. Muut poliisiasemat sijaitsevat Ikaalisten, Joutsan, Jyväskylän, Jämsän, Kangasalan, Keuruun, Lempäälän, Mänttä-Vilppulan, Nokian, Oriveden, Saarijärven, Sastamalan, Valkeakosken, Viitasaaren, Virtain, Ylöjärven ja Äänekosken kunnissa. Alueensa väkiluvultaan Sisä-Suomen poliisilaitos on koko maan suurin.

Poliisipalvelulinja
-------------------

Poliisipalvelulinja vastaa operatiivisesta poliisitoiminnasta Pirkanmaan poliisilaitoksessa. Toimialueena on Pirkanmaan maakunnassa olevat kunnat. Linja on jaettu valvonta- ja hälytystoiminnasta sekä rikostorjunnasta vastaaviin sektoreihin. Linjaa johtaa apulaispoliisipäällikkö Heikki Eronen.

Ylikomisario Harri Nojonen johtaa valvonta- ja hälytystoiminnan sektoria, ja rikosylikomisario Ilkka Laasanen rikostorjunnan sektoria. Komisario Matti Vuorinen johtaa suunnittelusta ja toimintaedellytyksistä sekä tilannekeskuksesta vastaavaa yksikköä.

Hallinto- ja esikuntapalvelut
-----------------------------

Hallinto- ja esikuntapalvelulinja vastaa poliisilaitoksen sisäisistä palveluista operatiivisten toimintojen tukiorganisaationa. Hallinto- ja esikuntapalvelulinja avustaa poliisipäällikköä poliisilaitoksen johtamiseen, suunnitteluun ja kehittämiseen liittyvissä tehtävissä. Se tuottaa poliisilaitoksen toimintaa tukevia ja kehittäviä palveluja sekä toimii näiden tehtäväalueiden asiantuntijana. Hallinto- ja esikuntapalvelulinjalla hoidetaan keskitetysti poliisilaitoksen talous- ja henkilöstöasiat sekä toimitilojen hallinnointiin liittyvät tehtävät ja tukipalvelut. Hallinto- ja esikuntapalvelulinjaa johtaa apulaispoliisipäällikkö Mikael Rekola.

Lupapalvelut
------------

Lupapalvelulinja vastaa poliisilaitoksessa kaikista poliisin myöntämistä luvista. Lupapalvelut liittyvät pääasiassa poliisin varsinaisiin ydintoimintoihin: yleisen järjestyksen ja turvallisuuden ylläpitämiseen sekä rikosten ennalta estämiseen ja liikenneturvallisuuden edistämiseen. Lupapalvelulinjan erityisenä tehtävänä on mm. vastata lupakäytännön yhdenmukaisuudesta. Lupapalvelulinjaa johtaa apulaispoliisipäällikkö Antero Rytkölä.

Lähteet
-------

1. 1 2  Organisaatio Poliisi. Viitattu 9.2.2014.

Suomen poliisilaitokset

|  |
| --- |
| Ahvenanmaa (Maarianhamina) ·
Helsinki ·
Häme (Lahti) ·
Itä-Suomi (Kuopio) ·
Itä-Uusimaa (Vantaa) ·
Kaakkois-Suomi (Kouvola) ·
Lappi (Rovaniemi) ·
Lounais-Suomi (Turku) ·
Länsi-Uusimaa (Espoo) ·
Oulu ·
Pohjanmaa (Vaasa) ·
Sisä-Suomi (Tampere) |
Jim Murphy
**James "Jim" Murphy** (s. 23. elokuuta 1967 Glasgow, Skotlanti, Iso-Britannia) on brittiläinen Työväenpuolueen poliitikko ja parlamentin jäsen. Britannian pääministeri Gordon Brown nimitti hänet Skotlannin asioista vastaavaksi ministeriksi 3. lokakuuta 2008.

Nuoruus
-------

Murphyn ollessa teini-ikäinen hänen perheensä muutti Kapkaupunkiin Etelä-Afrikkaan Skotlannin vaikean taloustilanteen johdosta. Takaisin Skotlantiin hän palasi vasta 18-vuotiaana. Murphy toimi opiskelijavuosinaan tarjoilijana rahoittaakseen opiskelunsa glasgowilaisessa Strathclyden yliopistossa, jossa hänet valittiin myös skotlantilaisen opiskelijaliiton (*National Union of Students Scotland*) puheenjohtajaksi.

Poliittinen ura
---------------

Murphy toimi Skotlannin kansallisen opiskelijaliiton puheenjohtajana vuosina 1992–1994. Vuonna 1994 hänet valittiin *National Union of Students of the United Kingdom* -opiskelijaliiton puheenjohtajaksi. Murphy toimi virassa vuoteen 1996 saakka. 

Murphy valittiin parlamentin jäseneksi ensimmäisen kerran vuonna 1997 Eastwoodin vaalipiiristä.

Vuodesta 2000 vuoteen 2001 Murphy oli jäsenenä parlamentin alahuoneen tarkastusvaliokunnassa, jonka tärkeimpänä tehtävänä on valtion taloudenhoidon valvonta. Maaliskuussa 2001 Murphy nimitettiin nuoremmaksi ministeriksi Helen Liddelin alaisuuteen, joka toimi silloin Skotlannin asioista vastaavana ministerinä. Vuosien 2001 ja 2005 parlamenttivaaleissa Murhpy uusi paikkansa parlamentissa. Vuoden 2005 vaalien jälkeen Murphy toimi hallituksen kabinettiministerinä, jonka vastuualueeseen kuului esimerkiksi julkisten palveluiden uudistaminen.

Kesäkuussa 2007 Murphy nimitettiin Britannian eurooppaministeriksi. Lokakuussa 2008 pääministeri Gordon Brown nimitti Murphyn Skotlannin asioiden ministeriksi ministerikierrätyksen yhteydessä.

Yksityiselämä
-------------

Murphyllä on Claire-niminen vaimo, joka on ammatiltaan opettaja. Parilla on kolme lasta, kaksi poikaa ja yksi tytär.

Murphy on Celtic FC -jalkapalloseuran kannattaja.

Lähteet
-------

1. 1 2 3  About Jim Murphy MP *jimmurphymp.com*.  Arkistoitu 23.7.2009. Viitattu 28.7.2009.
2. 1 2   Matthew O'Brien: Profile: Jim Murphy  26.6.2007. Guardian.co.uk. Viitattu 28.7.2009.
3. ↑  General Election result, June 2001 Richard Kimber's Political Science Resources.  Arkistoitu 30.11.2007. Viitattu 28.7.2009.
4. ↑  UK General Election results May 2005 Richard Kimber's Political Science Resources.  Arkistoitu 30.11.2007. Viitattu 28.7.2009.

Aiheesta muualla
----------------

* Murphyn kotisivu (Arkistoitu – Internet Archive)

  


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Yhdysvallat

 |
|  |
| Henkilöt | 
* UK Parliament

 |

 |
**Lähteen sisäinen resistanssi** (sisäresistanssi, sisäinen vastus) on käsite, jolla kuvataan jännitelähteen ja virtageneraattorin napajännitteen putoamista kuormituksen seurauksena. Jännitelähteen sisäinen resistanssi on lähteen kanssa sarjassa, ja virtalähteen sisäinen resistanssi on lähteen rinnalla.

**Ideaalisen jännitelähteen** antama jännite ei riipu siitä, miten lähdettä kuormitetaan. Todellisen lähteen antama jännite putoaa kuitenkin kuormituksen vaikutuksesta aina jonkin verran. Tilannetta mallinnetaan olettamalla, että ideaalisen lähteen, jonka lähdejännite on E, kanssa on sarjassa tietty resistanssi, lähteen sisäinen resistanssi {\displaystyle R\_{i}}.

Lähteen sisäisen resistanssin {\displaystyle R\_{i}} ja kuorman {\displaystyle R\_{L}} muodostaman sarjakytkennän kokonaisresistanssi on

{\displaystyle R=R\_{i}+R\_{L}}.
Kuormaan menevä virta saadaan Ohmin lakia käyttäen

{\displaystyle I={E \over R}={E \over R\_{i}+R\_{L}}}
Kuormaan saatava jännite, eli lähteen napajännite saadaan vähentämällä lähdejännitteestä lähteen sisäisessä resistanssissa syntyvä jännitehäviö:

{\displaystyle U=E-R\_{i}I}.
Lähteen sisäinen resistanssi kuvaa siis lähteen kuormitettavuutta. Sisäisen resistanssin ollessa suuri lähteen kuormitettavuus on pieni. Tällainen on tilanne esimerkiksi vajaajännitteisen auton akun ollessa kysymyksessä. Paitsi, että heikossa lataustilassa olevan akun lähdejännite on pienentynyt, myös sen sisäinen resistanssi on kasvanut. Tämän voi helposti havaita, kun perusteellisesti tyhjentynyttä akkua ruvetaan lataamaan. Aluksi akku ei ota virtaa, koska sen sisäinen resistanssi on hyvin suuri. Varaustilan parantuessa sisäinen resistanssi pienenee ja akun vastaanottama virta kasvaa.

**Ideaalisen virtalähteen** sisäinen resistanssi sijaitsee lähteen rinnalla. Mitä lähempänä ideaalista virtalähde on, sitä suurempi on sen sisäinen resistanssi. Virtalähde, jolla on sisäinen resistanssi, voidaan muuntaa jännitelähteeksi.

Lähteen kuormitettavuus voi myös riippua taajuudesta. Tällöin puhutaan resistanssin sijasta **sisäisestä impedanssista**.

Lähteet
-------

1. ↑  Sisäinen resistanssi; TEPA

Kirjallisuutta
--------------

* Voipio, Erkki: *Virtapiirit ja verkot*. Helsinki: Otatieto, 2001 (1976). ISBN 951-672-082-X.
Buddy Ryan vuonna 2011
**James David "Buddy" Ryan** (17. helmikuuta 1931 – 28. kesäkuuta 2016) oli yhdysvaltalainen amerikkalaisen jalkapallon valmentaja. Hän valmensi 26 vuotta NFL-liigassa, Philadelphia Eaglesin ja Arizona Cardinals päävalmentajana sekä Chicago Bearsin ja Houston Oilersin puolustuksen koordinaattorina. Ryan voitti Super Bowlin vuosina 1969 ja 1985.

Ryan oli lahjakas puolustuksen valmentaja ja hänet muistetaan etenkin kehittämästään 46-puolustuksesta, jolla Bears oli ylivoimainen 1980-luvun puolivälissä.

Valmennusura
------------

Ryanin ensimmäinen työ valmentajana alkoi vuonna 1961 Buffalon yliopistossa. Hänestä tuli New York Jetsin apuvalmentaja kaudelle 1968 ja kyseisenä kautena Jets voitti Super Bowl III:n. Ryan siirtyi apuvalmentajaksi Minnesota Vikingsiin kaudeksi 1975, josta hän kahden kauden jälkeen sai paikan puolustuksen koordinaattorina Chicago Bearsissa. Chicagossa hän tuli tunnetuksi poikkeuksellista ja aggressiivista puolustuksen kuvioista, joilla pyrittiin häiritsemään vastustajan pelinrakentajaa mahdollisimman paljon. Niin sanottu 46-puolustus toi Bearsille voiton Super Bowl XX:stä, ja Ryanin oppeja alettiin soveltaa NFL:ssä laajalti.

Ryan sai ensimmäisen paikkansa päävalmentajana mestaruuden jälkeen Philadelphia Eaglesissa kaudella 1986. Ryan valmensi Eaglesia seitsemän vuotta edeten kolmesti pudotuspeleihin, mutta hän ei voittanut ainuttakaan pudotuspeliottelua. Ryan erotettiin päävalmentajan tehtävistä kauden 1990 päätteeksi, minkä jälkeen hän piti kolmen vuoden tauon valmentamisesta. Hän palasi puolustuksen koordinaattoriksi Houston Oilersiin kaudella 1993. Seuraavaksi kaudeksi Arizona Cardinals palkkasi hänet päävalmentajakseen. Ryan valmensi Cardinalsia kaksi vuotta, ja sai potkut huonon menestyksen vuoksi. Potkujen jälkeen Ryan jäi eläkkeelle.

Yksityiselämä
-------------

Ryan oli Korean sodan veteraani. Hänellä oli kolme lasta: Rex, Rob ja Jim.

Lähteet
-------

1. 1 2  Former NFL coach Buddy Ryan dies at age 85 NFL. Viitattu 29.6.2016. (englanniksi)
2. 1 2  Former NFL coach, defensive guru Buddy Ryan dies at age 85 ESPN. Viitattu 29.6.2016. (englanniksi)
3. ↑  Buddy Ryan Pro-Football-Reference.com. Viitattu 29.6.2016. (englanniksi)
4. 1 2  Frank Fitzpatrick: Legendary former Eagles coach Buddy Ryan dies Philly.com. Viitattu 29.6.2016. (englanniksi)
**Irina Sabrina Mulrain** (s. 10. kesäkuuta 1978 Moers, Nordrhein-Westfalen) on saksalainen pikajuoksija, joka kilpaili yksilötasolla 200 metrillä.

Mulrain saavutti vuonna 1997 alle 20-vuotiaiden Euroopan-mestaruuden ajalla 23,35 ja vuonna 1999 alle 23-vuotiaiden EM-pronssia ajalla 22,85. Hän kilpaili EM-kilpailuissa 1998 sijoittuen finaalissa kuudenneksi ja MM-kilpailuissa 1999 karsiutuen puolivälierissä. Mulrain edusti Saksaa Sydneyn kesäolympialaisissa 2000, joissa hän karsiutui 200 metrillä puolivälierissä sekä pääsi 4 × 100 metrin viestissä finaaliin ja siellä kuudennelle sijalle.

Henkilökohtaiset ennätykset
---------------------------

Lähde: 

### Ulkoradat

| Matka | Aika | Paikka | Päivä |
| --- | --- | --- | --- |
| 100 m | 11,54 | Berliini | 1. syyskuuta 2000 |
| 200 m | 22,73 | Pariisi | 19. kesäkuuta 1999 |
| 300 m | 39,02 | Pliezhausen | 16. toukokuuta 2004 |

### Sisäradat

| Matka | Aika | Paikka | Päivä |
| --- | --- | --- | --- |
| 50 m | 6,50 | Bad Segeberg | 3. helmikuuta 2001 |
| 60 m | 7,41 | Sindelfingen | 13. helmikuuta 2000 |
| 200 m | 24,16 | Dortmund | 30. tammikuuta 1998 |

Lähteet
-------

1. 1 2  Sabrina Mulrain *Olympedia*. Viitattu 1.4.2022. (englanniksi)
2. 1 2 3  Sabrina Mulrain Kansainvälinen yleisurheiluliitto. Viitattu 1.4.2022. (englanniksi)


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* World Athletics

 |

 |
**Buddy Miles** (alkuperäinen nimi **George Miles**, 5. syyskuuta 1947 Omaha, Nebraska – 26. helmikuuta 2008 Austin, Texas) oli yhdysvaltalainen rock- ja R&B-rumpali, joka muistetaan parhaiten yhteistyöstään Jimi Hendrixin kanssa.

Buddy Milesin soittotyyli on helposti tunnistettavissa. Useimmiten hän soitti vain peruskomppia läpi koko kappaleen musiikkityylistä riippumatta. Milesin kompissa keskeistä oli tietynlainen terävyys. Esimerkiksi virveli oli hänellä säädetty erittäin kireälle, ja virveliniskut olivat teräviä. Milesin tavoitteena oli mitä ilmeisimmin luoda yksinkertaisen kompin avulla intensiivinen rytmi.

Ura lyhyesti
------------

Buddy Miles sai ensi kertaa mainetta valkoisen blueskitaristi Michael Bloomfieldin johtaman Electric Flag -yhtyeen rumpalina vuosina 1966–1967. Myöhemmin Miles johti omaa The Buddy Miles Express -yhtyettään, jonka tekemän levyn tuottajana toimi Jimi Hendrix. Vuoden 1969 lopulla Hendrix ja Miles muodostivat basisti Billy Coxin kanssa Band of Gypsys -nimisen orkesterin, jonka ohjelmistoon kuului sekä Milesin että Hendrixin säveltämiä kappaleita. Milesin kuuluisin sävellys on ehkä "Them Changes", jonka sekä The Buddy Miles Express että Band of Gypsys versioivat.

Funkia ja rockia fuusioinut Band of Gypsys toimi vain muutaman kuukauden. Eri lähteet kertovat ristiriitaisia tietoja siitä, saiko Hendrix tarpeekseen Milesista vai päinvastoin. Band of Gypsys ehti kuitenkin konsertoida uutena vuonna 1970 New Yorkissa Fillmore East -konserttitalossa. Näistä konserteista on koostettu kaksi live-levyä, *Band of Gypsys* (1970) ja *Live at the Fillmore East* (1999). 

Band of Gypsys teki lyhyestä urastaan huolimatta suuren vaikutuksen myöhempiin funk-muusikoihin. Milesin soittoa kuullaan myös muutamilla Hendrixin viimeisen studioalbumin *First Rays of the New Rising Sunin* kappaleilla.

Vuonna 1972 Miles teki yhteisen levyn toisen kitaravirtuoosin, Carlos Santanan, kanssa. Miles jatkoi soolouraansa matalalla profiililla vieraillen myös Pori Jazzissa 1990-luvun lopulla.

Lähteet
-------

1. ↑  Buddy Miles Biography *All music guide*. Viitattu 12.10.2014.
2. ↑  History of Pori Jazz, Esiintyjät (Buddy Miles Express (1997) Buddy Miles Trio (1995)) *porijazz.fi*.  Arkistoitu 16.7.2014. Viitattu 12.10.2014.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Buddy Miles**.
* Buddy Milesin viralliset kotisivut

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Norja
* Espanja
* Ranska
* BnF data
* Saksa
* Yhdysvallat
* Tšekki
* Alankomaat

 |
|  |
| Tieteilijät | 
* CiNii

 |
|  |
| Taiteenala | 
* MusicBrainz

 |
|  |
| Muut | 
* Europeana
* IdRef

 |

 |
*Tämä artikkeli käsittelee kuntaa Malissa. DAH on myös vanhentunut Kansainvälisen olympiakomitean koodi Dahomeylle, nykyiselle Beninille.*

  

  

  

  

  

  

  

  

  

  

  

**Dah** on maalaiskunta ja sen keskuskylä Ségoun alueen Sanin piirissä Malissa. Se sijaitsee 20 kilometriä Sanista etelään. Kunnassa on 12 900 asukasta (vuonna 2009).

Dahin kunta rajoittuu etelässä Sanin piirin Sourountounan, lännessä Diélin ja N’Torosson, pohjoisessa Niasson, Sanin ja Somon sekä idässä Tominianin piirin Yasson kuntiin. Seutu kuuluu Sudanin ja Sahelin siirtymäalueeseen. Pinnanmuodostukseltaan se on tasankoa. Pysyviä vesistöjä ei ole.

Kuntaan kuuluu 26 kylää. Asukkaat ovat bambaroita, miniankoja, fulbeja ja markoja.

Seudun pääelinkeinot ovat maanviljely ja karjanhoito. Djebén alangolla kehitetään riisin viljelyä. Kotieläimiä ovat naudat, lampaat, vuohet, hevoset ja aasit. Lisäksi harjoitetaan keräilyä, pienimuotoista kaupankäyntiä ja käsityöammatteja. Dahissa ja Tourassa pidetään viikoittaiset markkinat.

Kunnan läpi kulkee Sanista etelään johtava maantie RN13. Palveluihin kuuluvat kaksi julkista koulua, seitsemän kyläkoulua, koraanikoulu ja terveysasema.

Lähteet
-------

1. 1 2  4ème recensement général de la population et de l’habitat. Résultats définitifs, tome 0: Répertoire des villages *instat-mali.org*.  Arkistoitu 7.1.2017. Viitattu 29.6.2015. (ranskaksi)
2. ↑  Mali - Région de Ségou: Carte de référence *reliefweb.int*. Viitattu 29.6.2015. (ranskaksi)
3. 1 2 3 4  Plan de Securite Alimentaire: Commune Rurale de Dah 2007–2011 *fsg.afre.msu.edu*.  Arkistoitu 6.3.2016. Viitattu 29.6.2015. (ranskaksi)
Lehden ensimmäisen varsinaisen numeron etusivu.
**Sisä-Suomi** oli Jyväskylässä vuosina 1923–1970 ilmestynyt kokoomuslainen sanomalehti. Vuosina 1951–1961 sen nimenä oli *Jyväskylän Sanomat* ja vuosina 1962–1970 *Keski-Suomen Iltalehti*.

Vuonna 1918 perustetun *Keskisuomalaisen* siirryttyä edistyspuolueen kannattajaksi Jyväskylän kokoomuslaiset ryhtyivät Sakari Kuusen johdolla puuhaamaan omaa äänenkannattajaa. Vuosina 1925–1930 sen julkaisijana toimi K. J. Gummeruksen kustannusliike. Oltuaan lapuanliikkeen ja IKL:n kannalla *Sisä-Suomi* sanoutui vuonna 1936 irti oikeistoradikalismista. Lehti menestyi 1930-luvulla hyvin, mutta alkoi jo sotavuosina menettää asemiaan *Keskisuomalaiselle*. Se yritti pelastautua muuttumalla selvemmin yleislehdeksi ja sittemmin iltalehdeksi, vaihtamalla nimeä ja ottamalla liberaalit mukaan julkaisijaksi. Pienilevikkinen kokoomuslehti lopetettiin Yhtyneiden Paperitehtaiden kaltaisten suuryritysten tuen kadottua.

*Sisä-Suomi* ilmestyi vuonna 1924 kolmesti, vuosina 1925–1943 ja 1959–1968 kuudesti, vuosina 1944–1959 seitsemän kertaa ja vuosina 1968–1970 viidesti viikossa. Vuosina 1927–1929 se julkaisi myös kolmipäiväistä ja vuosina 1927–1929 ja 1932 kerran viikossa ilmestynyttä painosta. Lehden levikki oli 1930- ja 1940-luvuilla 4 000–5 000 ja vuonna 1957 yli 8 000 kappaletta. Vuonna 1968 levikki oli laskenut 3 000:een. Päätoimittajina ja vastaavina toimittajina työskentelivät Oskari Tissari (1924), Uuno Halminen (1924), Vilho Vihtori Viita (1924–1925), Martti Raitio (1925–1929 ja 1930–1931), Heikki Halmesmäki (1929–1930), Vilho Mäkipuro (1930), Veikko Sariola (1931), Väinö Valorinta (1931–1932), Arvi V. Mäkinen (1932–1938 ja 1944), Matti Karjalainen (1938–1939), Akseli Routavaara (1939–1944) ja Kyösti Sorjonen (1945–1970).

Lähteet
-------

1. 1 2  *Suomen lehdistön historia 7: Hakuteos Savonlinna – Övermarks Tidning*, s. 29–30. Kuopio: Kustannuskiila, 1988. ISBN 951-657-241-3.

Aiheesta muualla
----------------

* *Sisä-Suomi* digitoituna kansalliskirjastossa
**Dahir Rayale Kahin**  (somaliksi *Daahir Rayaale Kaahin*, s. 12. maaliskuuta 1952 Quljeed, Awdal) oli itsenäiseksi julistautuneen Somalimaan tasavallan kolmas presidentti. Hän nousi presidentiksi 5. toukokuuta 2002, kun Muhammad Haji Ibrahim Egal kuoli. Hän voitti presidentinvaalit 14. huhtikuuta 2003 edustaen vaaleissa puoluetta Ururka Dimuqraadiga Umada Bahawday (UDUB, Yhdistynyt demokraattinen kansanpuolue) ja vannoi virkavalan 16. toukokuuta 2003. Hän hävisi kesän 2010 presidentinvaalissa oppositiojohtaja Ahmed Mohamud Silanyolle.

Tausta
------

Kahin sai koulutuksen Mogadishussa. Hän on syntyisin Gadabursi-heimon Reer Dudub -klaanista. Hän on aiemmin ollut diplomaattina Somalian suurlähetystössä Djiboutissa, hän toiminut myös tiedustelupalvelussa, ollut Awdalin kuvernööri, liikemies sekä Somalimaan varapresidentti (1997–2002).

Barrén hallitus
---------------

Siad Barren hallinnon viimeisinä vuosina Kahin oli Somalian valtion turvallisuuspalvelun palveluksessa ja palveli päällikkönä Berberassa. Monilla lähteillä (U.S. Department of State, Amnesty International, Human Rights Watch, Africa watch) on tietoja, että tuolloin turvallisuuspalvelu oli sekaantunut kidutukseen ja surmannut siviilejä ilman oikeudenkäyntiä, etenkin Pohjois-Somalian sodan aikana toukokuusta 1988 vuoden 1989 loppuun. Kahinin väitettiin lakkauttaneen Somalian kansallisen liikkeen.

Presidentti Kahin johti delegaatiota, joka osallistui Kansainyhteisön hallitusten päämiesten kokoukseen 2007 Kampalassa Ugandassa. Sitä on pidetty merkkinä, että Somalimaan tunnustaminen voi olla odotettavissa.

Lähteet
-------

1. ↑  Africa News, May 7, 2004/Addis Tribune

Aiheesta muualla
----------------

* Lyhyt Somalimaan historia
**James Anthony "Chief" Neilson** (28. marraskuuta 1940 – 6. marraskuuta 2020) oli kanadalainen jääkiekkoilija, joka pelasi puolustajaurallaan New York Rangersissa, California Golden Sealsissa, Cleveland Baronsissa ja Edmonton Oilersissa. Taustaltaan hän kuului Pohjois-Amerikan alkuperäiskansoihin.

NHL-urallaan Neilson pelasi 1 023 ottelua, joissa hän teki 69 maalia ja saavutti 299 syöttöpistettä. Kaudesta 1962–1963 kauteen 1977–1978 asti Neilson pelasi NHL:ssä ennen kuin päätti uransa WHA:ssa kauden 1978–1979 päätteeksi. 

Vuonna 2009 Neilson sijoitettiin New York Rangersin kaikkien aikojen 42:ksi parhaaksi pelaajaksi John Wiley & Sonsin kirjassa *100 Ranger Greats*.

Lähteet
-------

1. ↑
2. ↑  Jenny // December 31, 2016 at 4:03 pm // Log in to Reply: Past Legends *Native Hockey*.  25.10.2015. Viitattu 15.1.2022. (englanniksi)

Katso myös
----------

* Luettelo tuhat ottelua pelanneista NHL-pelaajista

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Jim Neilson
**Dietmar Nöckler** (s. 29. syyskuuta 1988 Bruneck) on italialainen maastohiihtäjä. Hän edustaa Gruppo Sportivo Fiamme Oro -seuraa.

Arvokilpailut
-------------

Val di Fiemmen MM-kilpailuissa 2013 Nöckler oli 50 kilometrin perinteisen hiihtotavan yhteislähtökilpailussa 18:s ja viestissä Italian joukkueen mukana neljäs. Falunin MM-kilpailuissa 2015 hän sai Federico Pellegrinon kanssa pronssia vapaan hiihtotavan parisprintissä ja oli 50 kilometrin perinteisen kilpailussa kahdestoista. Lahdessa 2017 Nöckler ja Pellegrino saivat parisprintissä hopeaa.

Maailmancup
-----------

Maailmancupissa Nöckler kilpaili ensimmäisen kerran Valdidentrossa helmikuussa 2009 sijoittuen sprintissä 40:nneksi. Ensimmäiset maailmancupin pisteensä hän saavutti helmikuussa 2012 oltuaan Moskovan vapaan hiihtotavan sprintissä 29:s. Parhaimmillaan hän on sijoittunut kuudenneksi Lahden 15 kilometrin perinteisen kilpailuissa maaliskuussa 2013 ja 2015. Hän voitti parisprintin Federico Pellegrinon kanssa Planicassa tammikuussa 2016 ja Dresdenissä tammikuussa 2018 sekä 4 × 7,5 kilometrin viestin Toblachissa 2023. Lisäksi hän on ollut parisprintissä kolmas Otepäässä tammikuussa 2015, Nové Městossa tammikuussa 2016 ja Toblachissa tammikuussa 2017. Tour de Skillä hän sijoittui 31:nneksi 2012–2013, 21:nneksi 2015 ja 27:nneksi 2022–2023.

Lähteet
-------

1. 1 2 3  Dietmar Nöckler Kansainvälinen hiihtoliitto (FIS).  (englanniksi)
2. ↑  Falun (SWE) 01.03.2015 World Ski Championships - Men's 50 km C Mst FIS. Viitattu 4.3.2015. (englanniksi)

Aiheesta muualla
----------------

* Kuvia tai muita tiedostoja aiheesta **Dietmar Nöckler** Wikimedia Commonsissa
**Les arts florissants** (H. 487) on ranskalaisen Marc-Antoine Charpentierin säveltämä lyhyt kamariooppera. Tekijän itsensä mukaan se on "musiikillinen idylli". Oopperassa on viisi näytöstä.

Historia
--------

Marc-Antoine Charpentier sävelsi *Les arts florissantsin* vuonna 1685 Guisen herttuattaren palveluksessa olleiden muusikkojen ryhmälle. Herttuatar oli kuningas Ludvig XIV:n serkku, ja musiikki oli tarkoitettu esitettäväksi herttuattaren Pariisin-asunnossa. Oopperan ranskankielisen libreton tekijä on jäänyt tuntemattomaksi. Libretto on luonteeltaan allegoria, ja se käyttää mytologian ja luonnon symboliikkaa — kaikki aiheita, jotka olivat ajan yleisölle tuttuja.

Ooppera on kertomus taiteiden kukoistuksesta Ludvig XIV:n rauhaisan ja taiteita tukevan hallinnon aikana. Taiteet ja joukko sotilaita keskustelevat keskeisten henkilöiden La paix’n (Rauha) ja La discorden (Eripura) kanssa.

Osajako
-------

*Les arts florissants* on sävelletty seitsemälle äänelle, viisiääniselle kuorolle, kahdelle poikkihuilulle, kolmelle viola da gamballe ja basso continuolle.

Pääosat esiintymisjärjestyksessä, ääniala ja ensimmäisen esityksen esiintyjät*lähde?*:

* La Musique (Musiikki) – sopraano – Jacqueline-Geneviève de Brion
* La Poésie (Runous) – sopraano – Antoinette Talon
* La Peinture (Maalaustaide) – tenori – Marc-Antoine Charpentier
* L’Architecture (Arkkitehtuuri) – mezzosopraano – Marie Guilbault de Grandmaison
* La Discorde (Eripura) – basso – Pierre Beaupuis
* La Paix (Rauha) – sopraano – Elisabeth "Isabelle" Thorin
* Un Guerrier (sotilas) – baritoni – Germain Carlier

Aiheesta muualla
----------------

* Edward Peinado: Les Arts Florissants, opera, H. 487 Allmusic Guide. Viitattu 28.8. 2007. (englanniksi)[vanhentunut linkki]
* H. Wiley Hitchcock Edward Peinado: Marc-Antoine Charpentier 1. Life *grovemusic.com*.  Arkistoitu 16.5.2008. Viitattu 28.8. 2007. (englanniksi)
* "Les Arts florissans", Marc-Antoine Charpentier: Oeuvres complètes, ser. I vol. 7 (facs.), ed. H. Wiley Hitchcock. Pariisi: Minkoff France, 1996, s. 120–164
**Tiago Splitter** (s. 1. tammikuuta 1985 Blumenau) on brasilialainen koripalloilija. Hän on pelannut urallaan pääasiassa Espanjan pääsarjassa ja NBA:ssa.

Ura
---

### Seurajoukkueet

Splitter aloitti koripallon Ipiranga-Badescin juniorijoukkueissa. Hän siirtyi Eurooppaan vuonna 2000, kun Tau Ceramica hankki hänet. Splitter lainattiin kuitenkin heti Araba Goragon riveihin EBA-liigaan. Vuonna 2001 hän siirtyi CB Bilbao Berriin, joka pelasi LEB-2-liigaa. Bilbaossa hän pelasi vuoteen 2003 asti, jolloin joukkue pelasi LEB 1:ssä. Kaudeksi 2003–2004 Splitter siirtyi Tau Ceramicaan.

Splitter ilmottautui vuosien 2004, 2005 ja 2006 varaustilaisuuksiin, mutta vetäytyi joka kerta pois ennen varsinaista varaustilaisuutta. Vuoden 2007 varaustilaisuuteen hän kuitenkin osallistui, jolloin San Antonio Spurs varasi hänet ensimmäisellä kierroksella. Hän ei kuitenkaan siirtynyt NBA:han, vaan pelasi vuoteen 2010 asti Tau Ceramicassa. Kesällä 2010 hän siirtyi San Antonio Spursiin.

Heinäkuussa 2015 Splitter siirtyi vaihtokaupan myötä Atlanta Hawksiin.

### Maajoukkue

Splitter on pelannut Brasilian koripallomaajoukkueen riveissä muun muassa vuosien 2002, 2006 ja 2010 MM-kilpailuissa. Vuoden 2002 MM-kisoissa hän oli ainoastaan 17-vuotias. Hän edusti Brasiliaa myös vuoden 2003 Pan-Amerikan kisoissa.

Yksityiselämä
-------------

Splitterillä on sekä Brasilian että Espanjan kansalaisuudet. Hänen siskonsa oli koripalloilija Michelle Splitter, joka kuoli leukemiaan.

Lähteet
-------

1. ↑  Tiago Splitter InterBasket. Viitattu 6.3.2011. (englanniksi)
2. ↑  SPLITTER, TIAGO Euroliiga. Viitattu 6.3.2011. (englanniksi)
3. ↑  Draft: Tiago Splitter NBA Draft. Viitattu 6.3.2011. (englanniksi)
4. ↑  Basketball-Reference: Tiago Splitter Basketball-Reference. Viitattu 6.3.2011. (englanniksi)
5. ↑  Spurs Sign Tiago Splitter  12.7.2010. NBA. Viitattu 6.3.2011. (englanniksi)
6. ↑
7. ↑  Tiago Splitter: Bio NBA. Viitattu 6.3.2011. (englanniksi)
8. ↑  Euroleague Basketball mourns with Tiago Splitter  3.2.2009. Euroliiga. Viitattu 6.3.2011. (englanniksi)

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Tiago Splitter**.
* NBA:n pelaajaprofiili (englanniksi)
* Euroliigan pelaajaprofiili (englanniksi)
* DraftExpressin pelaajaprofiili (englanniksi)

San Antonio Spurs – NBA:n mestari 2014
2 Kawhi Leonard ·
3 Marco Belinelli ·
4 Danny Green ·
5 Cory Joseph ·
7 Damion James ·
8 Patrick Mills ·
9 Tony Parker ·
11 Jeff Ayres ·
15 Matt Bonner ·
16 Aron Baynes ·  

20 Manu Ginóbili ·
21 Tim Duncan ·
22 Tiago Splitter ·
23 Austin Daye ·
33 Boris Diaw   

Päävalmentaja Gregg Popovich   

Apuvalmentajat Jim Boylen · Chip Engelland · Chad Forcier · Sean Marks · Ime Udoka
Exeter House joelta päin, ennen vuonna 1854 tapahtunutta purkamista.
**Exeter House** oli 1600-luvun alkupuolella rakennettu kartanomainen kaupunkitalo Derbyssä, Englannin Derbyshiressä. Se oli aikoinaan kaupungin suurin talo. Talo tunnetaan siitä, että Jakobiittikapinan alkuvaiheissa Charles Edward Stuart eli Bonnie Prince Charlie yöpyi siellä. Talo on nyttemmin purettu, mutta prinssin makuuhuoneen seinäpaneelit ja sisustus ovat Derbyn kaupunginmuseossa.

Talo sai nimensä Exeterin jaarleilta, jotka omistivat sen vuoteen 1757 asti. Kahdeksannen jaarlin kuoltua hänen leskensä myi talon Derbyn pormestarille John Binghamille. Binglamin kuoltua talon osti vuonna 1795, Jedediah Strutt. Hänkin asui siellä viimeiset vuotensa eli vuoteen 1797 asti. Talon viimeinen omistaja oli lakimies William Eaton Mousely, joka ääräsi talon purettavaksi koska se oliliian suuri ylläpidettäväksi ja lisäksi Exeter Bridgen laajennusten tiellä. Talon purkamisen yhteydessä "Prinssi Charlien huoneen" seinäpanelit myytiin erikseen, ja Michael Thomas Bass hankki ne Derbyn kaupunginmuseolle.

Lähteet
-------

1. 1 2  Exeter House Panelling Derby Museum (englanniksi)
2. ↑  Derby Peak District Online
**Exeter City Football Club** on englantilainen jalkapalloseura Exeterin kaupungista. Seura pelaa kolmanneksi korkeimmalla sarjatasolla Ykkösliigassa, jonne se nousi Kakkosliigasta keväällä 2022. Exeter City pelaa kotiottelunsa St James Parkilla. Seuran omistavat sen kannattajat.

Historia
--------

Exeter City perustettiin 1904, kun Exeter United ja St Sidwell's United yhdistyivät. Seura pelasi paikallisissa sarjoissa kunnes The Football League kutsui sen mukaan uuteen 3. divisioonaan 1920. Exeter pelasi 3. ja 4. divisioonassa aina vuoteen 2003 asti. Seuran suurimmat saavutukset tuona ajanjaksona olivat pääsy FA Cupin puolivälieriin 1931 ja 1981 sekä 4. divisioonan mestaruus 1990.

Vuonna 2003 Exeter putosi konferenssiin talousvaikeuksien jälkeen ja seuran omistajaksi tuli kannattajien perustama säätiö. Kauden 2007–2008 päätteeksi Exeter nousi kakkosliigaan ja heti seuraavana vuonna ykkösliigaan, kolmanneksi korkeimmalle sarjatasolle. Keväällä 2012 seura putosi jälleen kakkosliigaan.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Exeter City FC**.
* Virallinen sivusto

Englannin ykkösliiga 2019–2020

* Accrington Stanley
* Blackpool
* Bolton Wanderers
* Bristol Rovers
* Burton Albion
* Coventry City
* Doncaster Rovers
* Fleetwood Town
* Gillingham
* Ipswich Town
* Lincoln City
* Milton Keynes Dons
* Oxford United
* Peterborough United
* Portsmouth
* Rochdale
* Rotherham United
* Shrewsbury Town
* Southend United
* Sunderland
* Tranmere Rovers
* AFC Wimbledon
* Wycombe Wanderers


Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Exeter City F.C.
Mantelipilvi
**Mantelipilvi** (*lenticularis*) on usein pyöreä, lautasmainen pilvi. Pilvessä voi olla useita kerroksia, joiden leveys vaihtelee. Tällöin pilvi muistuttaa lautaspinoa, jossa on eri levyisiä lautasia. Pilvi on joskus pitkulainen niin että se muistuttaa surffauslautaa tai lentokoneen siipeä. Mantelimainen pilvi on kansainvälisessä pilviluokittelussa lähinnä kumpukerrospilvien (Sc), hahtuvapilvien (Ac) tai palleropilvien (Cs) eräs ulkomuoto. Pilven latinalainen nimi *lenticularis* on johdettu sanasta *lenticula*, joka on linssiä tarkoittavan *lens*-sanan diminutiivimuoto.

Mantelipilvi muodostuu yleensä vuorten ja vuorijonojen läheisyyteen kohtalaisen tai kovan tuulen puhaltaessa kohtisuoraan vuorijonoa kohti ja ilmamassan pysyessä stabiilina (konvektio ei saa käynnistyä). Ilmakerrokseen syntyy aaltoliikettä. Tuulen puhaltaessa vuoren rinnettä vasten ilma lähtee nousuliikkeeseen ja saavuttaa kastepistelämpötilan, jolloin muodostuu mantelipilven etureuna. Vuoren takana ilma lähtee laskuliikkeeseen ja lämpiää kastepisteen yläpuolelle, jolloin muodostuu pilven takareuna. Ilman aaltomainen liike tekee mantelipilven tunnusomaisen muodon.

Mantelipilvi on usein indikaattori vuoristoaallosta, joka saattaa aiheuttaa vaaran ilma-aluksille.

Lähteet
-------

1. ↑  Ilmatieteellinen keskuslaitos: *Kansainvälinen pilvikuvasto*. Ilmatieteellinen keskuslaitos (Ilmatieteen laitoksen aiempi nimi), 1958.
2. 1 2  Wickson, M.: "10 Clouds and precipitation ja 16. Aviation hazards", *Meteorology for pilots*, s. 72-75, 151-153. lukujen alaotsikot Orographic lifting ja Mountain waves. Shrewsbury, SY3 93B, England: Airlife Publishing Ltd, 2001. ISBN 1-84037-284-2. (englanniksi)

Aiheesta muualla
----------------

* Kuvia tai muita tiedostoja aiheesta **Mantelipilvi** Wikimedia Commonsissa
**Tšekin piraattipuolue** (tšek: *Česká pirátská strana*, lyhennettynä *Piráti*) on Tšekin tasavallassa 17. kesäkuuta 2009 perustettu liberaalinen puolue. Puolueen puheenjohtajana on lokakuusta 2017 alkaen toiminut Ivan Bartoš.

Puolueen ohjelmassa keskitytään kansalaisvapauksien turvaamiseen valtion tai yritysvallan kautta hallituksen avoimuuden ja yleisön osallistumisen kautta demokraattiseen päätöksentekoon. Sen tavoitteena on saavuttaa esityslistansa antamalla lakeja poliittisesta vastuusta, korruption torjunnasta, lobbauksen avoimuudesta, veronkierron ehkäisemisestä, valtion byrokratian yksinkertaistamisesta sähköisen hallinnon avulla tukemalla pieniä ja keskisuuria yrityksiä, rahoittamalla paikallista kehitystä, edistämällä ympäristönsuojelua, kuluttajansuojaa ja kestävyyttä. Puolueen tavoitteena on myös uudistaa tekijänoikeuksia, finanssimarkkinoita ja pankkitoimintaa sekä monikansallisten yritysten verotusta koskevia lakeja.

Puolue perustettiin opiskelijavetoisena ruohonjuuritason liikkeenä, joka kampanjoi poliittisen avoimuuden, kansalaisoikeuksien ja suoran demokratian puolesta.

Syksyn 2021 vaalien jälkeen puolue nousi Petr Fialan johtamaan viiden puolueen hallitukseen, jonka ytimen muodostivat oikeistokonservatiivien vaaliliitto SPOLU, johon kuuluivat ODS, KDU-ČSL, TOP 09. Tätä täydennettiin liberaalipuolueilla Pormestarit ja sitoutumattomat -puolue (tšek. *Starostové a nezávislí*, STAN) ja Tšekin piraattipuolue. Nämä kaksi muodostivat poliittisen allianssin nimeltä Piraatit ja pormestarit (tšek. *Piráti a Starostové*), mutta allianssi hajosi marraskuussa 2021.

Lähteet
-------

1. ↑  Parties and Elections in Europe *www.parties-and-elections.eu*. Viitattu 16.5.2021.
2. ↑  Chamber of Deputies - Political groups *public.psp.cz*. Viitattu 16.5.2021.
3. ↑  Could the Czech Pirates form a new government? *Euractiv*.  13.1.2021. Viitattu 8.5.2023. (englanniksi)
4. ↑  Coalition talks: Mayors and Independents want four ministries, Pirates at least one *Radio Prague International*.  10.10.2021. Viitattu 8.5.2023. (englanniksi)
5. ↑  Rakušan: Příště půjdeme do voleb bez Pirátů *Novinky*.  6.11.2021. Viitattu 8.5.2023. (tšekiksi)


|  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
Tšekki Tšekin tasavallan puolueet |
| --- |
|  |
| Edustajainhuone | 

|  |  |
| --- | --- |
| Hallitus | 
* SPOLU (71)
	+ Kansalaisdemokraattinen puolue (34)
	+ KDU-ČSL (23)
	+ TOP 09 (14)
* Piraatit ja pormestarit (37)
	+ STAN (33)
	+ Piraattipuolue (4)

 |
|  |
| Oppositio | 
* ANO (72)
* SPD (20)

 |

 |
|  |
| Senaatti | 

|  |  |
| --- | --- |
| Hallitus | 
* SPOLU (39)
	+ ODS (22)
	+ KDU-ČSL (12)
	+ TOP 09 (5)
* Piraatit ja pormestarit (21)
	+ STAN+SLK (19)
	+ Piraatit (2)

 |
|  |
| Oppositio ja muut | 
* ANO 2011 (5)
* ČSSD (3)
* SEN 21 (2)
* Vihreät (1)
* HDK (1)
* HPP 11 (1)
* Svobodní (1)
* Ostravak (1)
* OSN (1)
* Severočeši.cz (1)

 |

 |

 |
Lakon on nähty edistäneen Vigdís Finnbogadóttirin valintaa presidentiksi vuonna 1980.
**Islantilaisnaisten vuoden 1975 lakko** (isl. *Kvennafrídagurinn*) oli perjantaina 24. lokakuuta 1975 järjestetty naisten mielenosoitus ja työtaistelu. 

Lakon tarkoituksena oli "osoittaa naisten korvaamatonta työtä Islannin taloudelle ja yhteiskunnalle" sekä "protestoida palkkaeroja ja epäoikeudenmukaisia ​​työllisyyskäytäntöjä." Ennen lakkoa naiset ansaitsivat alle 60 prosenttia miesten ansiosta. 24. lokakuuta 1975 islantilaiset naiset eivät menneet palkkatyöhönsä eivätkä tehneet kotitöitä tai lastenhoitoa kotona. 90 prosenttia Islannin naisista osallistui, mukaan lukien naiset maaseutuyhteisöissä. Kalatehtaat suljettiin, koska monet tehtaiden työntekijöistä olivat naisia.

Lakkopäivän aikana 25 000 Islannin 220 000 asukkaasta kokoontui Islannin pääkaupungin Reykjavíkin keskustaan ​​mielenosoitukseen. Naiset kuuntelivat mielenosoituksissa puhujia, lauloivat ja keskustelivat keskenään siitä, mitä voitaisiin tehdä sukupuolten tasa-arvon saavuttamiseksi Islannissa. Puhujia oli paljon, muun muassa kotiäiti, kaksi kansanedustajaa, naisliikkeen edustaja ja naistyöläinen. Päivän viimeisen puheen piti vähäpalkkaisten naisten ammattiliiton edustaja.

Työnantajat valmistautuivat päivään ilman naisia ​​ostamalla makeisia, kyniä ja paperia viihdyttääkseen lapsia, jotka heidän isänsä toivat töihin, ja lisäksi makkarat myytiin loppuun monista kaupoista sinä päivänä.

Lakon on nähty edistäneen Vigdís Finnbogadóttirin valintaa maan presidentiksi muutama vuosi myöhemmin.

Lähteet
-------

1. ↑  Icelandic women strike for economic and social equality, 1975
2. ↑  BBC: "The day Iceland's women went on strike
3. ↑  Women's Day Off 1975
4. 1 2  Guardian: The day Iceland's women went on strike
5. ↑  Vigdis.is: Presidential campaign and election

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:1975 Icelandic women's strike
*Tämä artikkeli käsittelee säilytysesinettä. Myös ajoneuvojen päällysrakenteita, sopimustekniikassa sopimusryhmää, verkkokaupan ostoslistaa sekä koripallon maalia kutsutaan koriksi.*
Eri tavoin punottuja pieniä säilytys- ja tarjoilukoreja.
Muovista puristettu pyykkikori.
**Kori** on kiinteiden esineiden säilytykseen ja kuljettamiseen tarkoitettu esine. Valmistaminen tapahtuu lähes aina punomalla. Perinteisinä materiaaleina käytetään paikallisesti saatavissa olevia kasvimateriaaleja, kuten Suomessa päreitä, lastuja, varpuja, juuria, tuohta, niintä, rottinkia tai kaislaa. Nykyisin koreja valmistetaan paljon muovista joko punomalla tai teollisesti yhtenä kappaleena (esim. kaupan ostoskorit) sekä muovipinnoitetusta metallilangasta hitsaamalla (kuten vaatekomeron ulosvedettävät rautalankakorit).

Tyypillisimmillään kori on tuohesta tai puunoksista käsin punottu säilytysastia. Sen muoto on pyöreähkö ja se on yläosastaan avoin. Yleensä sen täydellisessä nimessä mainitaan joko käyttötarkoitus tai valmistusmateriaali, esimerkiksi hedelmäkori tai pajukori. 

Eri murteissa korilla on synonyymejä kuten vakka ja vasu jossa nimitys kertoo lisäksi myös vihjeen käyttötavasta, materiaalista ja koosta. Vastaava kiinteästä aineesta tehty esine on laatikko, joka on kuitenkin aina kulmikas tai kulho joka on pyöreä. Selässä kannettavaa suljettavaa tuohikoria kutsutaan tuohikontiksi.

Korinpunonnan menetelmin valmistetaan myös *korihuonekaluja*, kuten keveitä nojatuoleja sisä- ja ulkokäyttöön. Niiden perinteinen materiaali on rottinki, jonka pohjalta on kehitetty säätä erinomaisesti kestävä muovirottinki.

Lähteet
-------

1. ↑  Maija Suova (toim.): *Emännän tietokirja I–II, 4. uudistettu laitos*, s. 553. WSOY, 1958.

Aiheesta muualla
----------------

* Kuvia tai muita tiedostoja aiheesta **Kori** Wikimedia Commonsissa
Harry Joseph Flynn vuonna 2009.
**Harry Joseph Flynn** (2. toukokuuta 1933 Schenectady, New York – 22. syyskuuta 2019) oli yhdysvaltalainen roomalaiskatolinen arkkipiispa. Hänet vihittiin papiksi Albanyn hiippakuntaan 28. toukokuuta 1960 ja nimitettiin Lafayetten hiippakunnan koadjuuttoripiispaksi 19. huhtikuuta 1986. Piispaksi vihkiminen seurasi 24. kesäkuuta. Pääkonsekraattorina toimi Howard James Hubbard, jota avustivat Philip Matthew Hannan ja Gerard Louis Frey.

Flynnista tuli 15. toukokuuta 1989 Lafayetten piispa. Hän sai 24. helmikuuta 1994 nimityksen Saint Paulin ja Minneapolisin arkkihiippakunnan koadjuuttoriarkkipiispaksi, jonka virkaan hänet asetettiin 24. huhtikuuta. Hänestä tuli 8. syyskuuta 1995 Saint Paul and Minneapolisin arkkipiispa, jona hän toimi, kunnes jäi eläkkeelle 2. toukokuuta 2008.

Lähteet
-------

1. 1 2  Catholic-Hierarchy.org: Archbishop Harry Joseph Flynn


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF
* WorldCat

 |
|  |
| Kansalliset | 
* Yhdysvallat

 |

 |
**Mercedes-Benz C219** on Mercedes-Benz CLS-sarjan ensimmäisen sukupolven malli, jota valmistettiin vuosina 2004–2010. Se perustuu tekniikaltaan E-sarjaan (W211). Mallin seuraajaksi tuli C218.

Mercedes-Benz C219 (2004–2010)
------------------------------

Mercedes-Benz C219 esiteltiin New Yorkin autonäyttelyssä keväällä 2004. Akseliväli on samanpituinen kuin E-sarjassa, jonka pohjalevylle malli perustuu, mutta kokonaispituutta on 95 millimetriä enemmän ja auto on 27 millimetriä matalampi.

Vuoden 2008 alussa malli koki pienen kasvojenkohotuksen, jossa siihen tehtiin uudistuksia muun muassa etusäleikköön ja puskureihin. Takavalot muuttuivat LED-tyyppisiksi ja pakoputkista tuli aiempaa kulmikkaammat. Sisällä ohjauspyörä oli uusi.

Facelift-mallin Mercedes-Benz C219.

Lähteet
-------

1. ↑  First-Generation Mercedes-Benz CLS Production Ends *Motor Authority*.  29.7.2010. Viitattu 11.7.2020. (englanniksi)

Aiheesta muualla
----------------

* Kuvia tai muita tiedostoja aiheesta **Mercedes-Benz CLS-sarja (C219)** Wikimedia Commonsissa
**Jäähdytysneste** on lämmön siirtoon tarkoitettua nestettä. Jäähdytysneste kiertää tarkoitusta varten rakennetussa jäähdytysjärjestelmässä. Jäähdytysnesteitä käytetään hyvin monissa sovelluksissa: esimerkiksi voimalaitoksissa, polttomoottoreissa ja työstökoneissa.

Jäähdytysnesteen koostumus
--------------------------

### Polttomoottorit

Auton jäähdytysnesteen lämpömittari (vasen).
Moottoreissa jäähdytysnesteellä tasataan sylinterilohkon lämpötilaa sekä siirretään liiallinen lämpöenergia pois. Jäähdytysnesteellä voidaan myös johtaa lämpöenergiaa ajoneuvon ohjaamon lämmittimeen. Yksinkertaisimmillaan jäähdytysneste voi olla pelkkää vettä, mutta veden taipumus aiheuttaa korroosiota sekä olematon pakkaskestävyys rajoittavat sen käyttöä.

Varsinainen jäähdytysneste voi olla esimerkiksi etyleeniglykolia tai propyleeniglykolia. Seostamalla etyleeniglykolipohjaista nestettä veteen 50:50-seossuhteella, saadaan seoksen pakkaskestävyydeksi -36 celsiusastetta. Jäähdytysnesteeseen voidaan lisätä mm. korroosiota, jäätymistä, syöpymistä ja vaahtoamista estäviä lisäaineita.

### Työstökoneet

Jäähdytysnesteen suihkutus työstökoneessa.
Työstökoneissa jäähdytysneste (myös *leikkuuneste*) voi olla esimerkiksi vesi-mineraaliöljy seos. Jäähdytysnestettä suihkutetaan työstettävän kohteen pintaan, josta se sitoo lämpöä itseensä.

Katso myös
----------

* Pakkasneste
* Veren tehtävät

Lähteet
-------

1. ↑  Oy Teboil Ab: Jäähdytinneste *teboil.fi*.  Arkistoitu 5.10.2006. Viitattu 7.11.2010.
2. ↑  Würth Oy: LEIKKUUNESTE: Tuoteseloste *wurth.fi*.  22.07.2008.  Arkistoitu 4.3.2016. Viitattu 7.11.2010.

Aiheesta muualla
----------------

* Pakkas- vai jäähdytysnestettä? 21.08.2019, Juha Kiiskinen, Suomen Autoteknillinen Liitto.
**Peter Paul Koprowski** (s. 24. elokuuta 1947 Lodz) on puolalaissyntyinen, kanadalaistunut säveltäjä ja pianisti. Hän on saanut vahvoja vaikutteita renessanssin aikana vaikuttaneilta Johannes Ockeghemilta ja Josquin Despreziltä, mutta myös Karol Szymanowskilta, joka uskoi vanhojen ja uusien vaikutteiden yhdistelemiseen.

Koprowski opiskeli vuoteen 1969 saakka Krakovassa. Suoritettuaan opintoja Nadia Boulangerin johdolla hän muutti Kanadaan vuonna 1971 ja pääsi sävellyksen tohtorikoulutettavaksi Toronton yliopistossa. Hän on opettanut McGillin yliopistossa ja Länsi-Ontarion yliopistossa. Hän on myös toiminut Banff-keskuksen nimikkosäveltäjänä. Samassa asemassa hän toimi 1980-luvun lopussa Kanadan oopperayhtiössä, jolle hän sävelsi oopperan *Dulcitius*. Pianolle ja orkesterille sävelletty teos *Souvenirs de Pologne* (1983) syntyi ensimmäisen Kanadaan muuton jälkeen tehdyn Puolan-matkan innoittamana.

Koprowski voitti Jules Léger -palkinnot teoksillaan *Sonnet for Laura* (huilulle ja pianolle, 1989) ja *Puhallinkvintetto* (1994). Hän on tehnyt kymmenittäin tilaustöitä ja säveltänyt muiden teostensa ohessa konserttoja sekä sinfonioita. Alttoviulukonsertto toi Koprowskille Juno-palkintoehdokkuuden vuonna 2002.

Lähteet
-------

1. 1 2 3  The Canadian Encyclopedia: Peter Paul Koprowski


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Yhdysvallat

 |
|  |
| Taiteenala | 
* MusicBrainz

 |
|  |
| Muut | 
* Europeana
* SNAC

 |

 |